กฎกระทรวง ฉบับที่ 13 (พ.ศ. 2536) ออกตามความในพระราชบัญญัติรถยนต์ พ.ศ. 2522
กฎกระทรวง
ฉบับที่ ๑๓
(พ.ศ. ๒๕๓๖)
ออกตามความในพระราชบัญญัติรถยนตร์
พ.ศ. ๒๕๒๒[๑]
 

อาศัยอำนาจตามความในมาตรา ๕ (๑๒) และ (๑๘)
แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๗) พ.ศ. ๒๕๓๐ รัฐมนตรีว่าการกระทรวงคมนาคม ออกกฎกระทรวงไว้ ดังต่อไปนี้

ข้อ ๑
ให้งดรับจดทะเบียนรถจักรยานยนตร์ที่มีความจุของกระบอกสูบของเครื่องยนตร์ขนาดไม่เกินห้าสิบลูกบาศก์เซนติเมตร
และมีวงล้อหน้าและวงล้อหลังขนาดเส้นผ่านศูนย์กลางไม่เกินสิบนิ้ว
ในเขตกรุงเทพมหานครและในเขตจังหวัดอื่นทุกจังหวัด

ข้อ ๒ รถจักรยานยนตร์ตามข้อ
๑ ที่มีอยู่ก่อนวันที่กฎกระทรวงนี้ใช้บังคับและ
ยังมิได้จดทะเบียนให้นำมาจดทะเบียนตามมาตรา ๑๐
ภายในเก้าสิบวันนับแต่วันที่กฎกระทรวงนี้
ใช้บังคับ


ให้ไว้ ณ วันที่ ๒๑ ธันวาคม พ.ศ. ๒๕๓๖
จรัส พั้วช่วย
รัฐมนตรีช่วยว่าการกระทรวงคมนาคม ปฏิบัติราชการแทน
รัฐมนตรีว่าการกระทรวงคมนาคม
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากปัจจุบันมีการนำรถจักรยานยนตร์ที่มีความจุของกระบอกสูบของเครื่องยนต์ไม่เกินห้าสิบลูกบาศก์เซนติเมตร
และมีวงล้อหน้าและวงล้อหลังขนาดเส้นผ่านศูนย์กลางไม่เกินสิบนิ้วที่ไม่ได้จดทะเบียนมาใช้ขับขี่บนท้องถนนเป็นจำนวนมาก
สมควรดำเนินการให้รถดังกล่าวจดทะเบียนให้ถูกต้องตามกฎหมายในเวลาที่กำหนด
และเนื่องจากรถดังกล่าวเป็นรถที่มีความเร็วต่ำ
และมิได้มีวัตถุประสงค์สำหรับการใช้งานในถนนสาธารณะ
เมื่อมีการนำไปใช้งานในถนนสาธารณะจึงกีดขวางการจราจรและอาจเกิดอุบัติเหตุในท้องถนนได้โดยง่าย
ตลอดจนไม่ปลอดภัยต่อผู้ขับขี่และต่อประชาชนผู้ใช้รถใช้ถนนโดยทั่วไป ดังนั้น 
เพื่อป้องกันมิให้มีอุบัติเหตุและปัญหาการจราจรเพิ่มขึ้นสมควรงดรับจดทะเบียนรถดังกล่าว
และโดยที่มาตรา ๕ (๑๒) แห่งพระราชบัญญัติรถยนตร์ พ.ศ. ๒๕๒๒ บัญญัติให้การงดรับจดทะเบียนรถประเภทใดประเภทหนึ่งในเขตที่กำหนดต้องกระทำโดยกฎกระทรวง จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๑๐/ตอนที่ ๒๒๖/ฉบับพิเศษ หน้า ๑/๒๙ ธันวาคม ๒๕๓๖